32002D0886
L 308/45
JURNALUL OFÍCIAL AL UNIUNII EUROPENE
DECIZIA COMISIEI
din 7 noiembrie 2002
de modificare a Directivei 94/55/CE a Consiliului privind termenele până la care butoaiele sub presiune, cadrele de butelii și cisterne pentru transportul rutier de mărfuri periculoase trebuie să respecte dispozițiile acesteia
[notificată cu numărul C(2002) 4344]
(Text cu relevanță pentru SEE)
(2002/886/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 94/55/CE a Consiliului din 21 noiembrie 1994 privind apropierea legislațiilor statelor membre referitoare la transportul rutier de mărfuri periculoase (1), directivă modificată ultima dată de Directiva 2001/7/CE a Comisiei (2), în special articolul 6 alineatul (4) al treilea paragraf,
întrucât:
(1)
Standardele europene de stabilire a specificațiilor tehnice detaliate privind fabricarea, utilizarea și condițiile de circulație pentru butoaiele sub presiune, cadrele de butelii și cisterne destinate transportului rutier de mărfuri periculoase nu au fost încă adăugate la anexele A și B la Directiva 94/55/CE, deoarece CEN nu a definitivat încă standardizarea acestora.
(2)
Este necesară, prin urmare, amânarea termenelor stabilite în articolul 6 alineatul (4) din Directiva 94/55/CE, termene până la care butoaiele sub presiune, cadrele de butelie și cisternele menționate anterior trebuie să se conformeze Directivei 94/55/CE.
(3)
Prin urmare este necesară modificarea corespunzătoare a Directivei 94/55/CE.
(4)
Pentru a evita orice incertitudine juridică, prezenta decizie trebuie să se aplice de la 1 iulie 2001,
ADOPTĂ PREZENTA DECIZIE:
Articolul 1
La articolul 6 alineatul (4) din Directiva 94/55/CE, primul paragraf se înlocuiește cu următorul text:
„Fiecare stat membru își poate menține dispozițiile de drept intern în vigoare la 31 decembrie 1996 referitoare la construcția, utilizarea și condițiile de transport ale noilor butoaie sub presiune și ale cadrelor pentru butelii, în sensul dispoziției speciale menționate în anexa C alineatul (4), și ale cisternelor noi care nu respectă dispozițiile din anexele A și B, până la adăugarea la anexele A și B a trimiterilor la standardele pentru construcția și utilizarea cisternelor, butoaielor sub presiune și cadrelor pentru butelii, cu aceeași forță obligatorie ca cea a dispozițiilor din prezenta directivă, până cel târziu la 30 iunie 2003. Butoaiele sub presiune, cadrele pentru butelii și cisternele construite până la 1 iulie 2003 și alte recipiente construite până la 1 iulie 2001 și menținute la nivelurile de securitate necesare se pot utiliza în continuare în condițiile inițiale.”
Articolul 2
Prezenta decizie se aplică de la 1 iulie 2001.
Articolul 3
Prezenta decizie se adresează statelor membre.
Adoptată la Bruxelles, 7 noiembrie 2002.